पहिल्यै मरेका र परीक्षण नगरी वध गरिएका पशुको सडेगलेको मासु समेत काठमाडौंका बजारमा बिक्री भइरहेको समाचार नयाँ होइन । यसबाट जुनसुकै बेला रोग फैलन सक्ने चेतावनी जनस्वास्थ्य विज्ञहरूले दिइरहेका छन् । मासु विशेषज्ञ डा. प्रविणमान शाक्यका अनुसार मानिसमा पशु र पशुजन्य पदार्थबाट रोग सर्ने सम्भावना ८० प्रतिशत भन्दा बढी हुन्छ । त्यसैले, रोगहरूबाट सुरक्षित रहन व्यवस्थित पशु वधशालामा उत्पादन गरिएका मासु उपभोग गर्नुको विकल्प नरहेको बताउँछन् । सरकारले नियमित बजार अनुगमनसँगै अव्यवस्थित मासु पसलहरू बन्द गरी सुरक्षित वधस्थल सञ्चालन गर्न खोज्नेहरूलाई प्रोत्साहन गर्नुपर्ने उनको भनाइ छ ।
